Ο κανονισμός αποσκοπεί στην αντιμετώπιση της ενεργειακής κρίσης και στη μείωση της εξάρτησης της Ευρωπαϊκής Ένωσης (ΕΕ) από τα ρωσικά καύσιμα επιταχύνοντας τη διαδικασία αδειοδότησης και ανάπτυξης έργων ανανεώσιμης ενέργειας. Ο κανονισμός βάζει στο επίκεντρο τεχνολογίες που αναπτύσσονται γρήγορα βραχυπρόθεσμα, που έχουν σημαντικές δυνατότητες μείωσης της κατανάλωσης φυσικού αερίου και, δεδομένου του χαμηλού λειτουργικού κόστους τους, θα μπορούσαν να συμβάλουν στη μείωση των λογαριασμών ενέργειας. Πρόκειται για ένα μέτρο έκτακτης ανάγκης που βασίζεται στο άρθρο 122 της Συνθήκης για τη λειτουργία της Ευρωπαϊκής Ένωσης. Λαμβάνοντας υπόψη τους σημαντικούς κινδύνους που συνδέονται με την αστάθεια των τιμών του φυσικού αερίου και της ηλεκτρικής ενέργειας και την ασφάλεια του εφοδιασμού, ο τροποποιητικός κανονισμός (ΕΕ) 2024/223 παρατείνει την εφαρμογή ορισμένων διατάξεων του κανονισμού (ΕΕ) 2022/2257, που αρχικά επρόκειτο να λήξουν στις 30 Ιουνίου 2024, έως τις 30 Ιουνίου 2025. Σχέδιο REPowerEU Η Ευρωπαϊκή Επιτροπή κατάρτισε το σχέδιό της REPowerEU τον Μάιο 2022 ως απάντηση στις δυσχέρειες και στη διατάραξη της ενεργειακής αγοράς, οι οποίες προκλήθηκαν από την εισβολή της Ρωσίας στην Ουκρανία. Στα πλαίσια του σχεδίου, οι ενεργειακοί νόμοι της ΕΕ για τις ανανεώσιμες πηγές ενέργειας [Οδηγία (EE) 2018/2001], την ενεργειακή απόδοση των κτιρίων [Οδηγία 2010/31/ΕΕ] και την ενεργειακή απόδοση [Οδηγία 2012/27/ΕΕ] έχουν αναθεωρηθεί. Το αρχικό σχέδιο περιελάμβανε μέτρα για την επιτάχυνση της ανάπτυξης έργων ανανεώσιμης ενέργειας· ωστόσο, η επιδεινούμενη ενεργειακή κατάσταση απαίτησε ανάληψη πιο επείγουσας δράσης, η οποία περιγράφεται στον παρόντα κανονισμό [κανονισμός (ΕΕ) 2022/2577]. Υπέρτερο δημόσιο συμφέρον Δυνάμει του κανονισμού, ο σχεδιασμός, η κατασκευή και η λειτουργία των σταθμών και εγκαταστάσεων παραγωγής ενέργειας από ανανεώσιμες πηγές τεκμαίρεται ότι εξυπηρετούν το υπέρτερο δημόσιο συμφέρον. Αυτό επιτρέπει στα εν λόγω έργα να επωφελούνται από την απλουστευμένη αξιολόγηση σε σχέση με ορισμένους περιβαλλοντικούς κανόνες που προβλέπονται σε συγκεκριμένες οδηγίες της ΕΕ. Βασικά στοιχεία: Εξοπλισμός ηλιακής ενέργειας σε τεχνητές δομές Η διαδικασία αδειοδότησης δεν θα πρέπει να υπερβαίνει τους 3 μήνες. Οι ηλιακοί συλλέκτες εξαιρούνται των εκτιμήσεων περιβαλλοντικών επιπτώσεων. Οι άδειες για εξοπλισμό ηλιακής ενέργειας χωρητικότητας έως 50 kW θα πρέπει να εξετάζονται και να εγκρίνονται σιωπηρά 1 μήνα μετά την υποβολή της αίτησης, αν δεν υπάρχουν ζητήματα ασφάλειας, σταθερότητας ή αξιοπιστίας δικτύου. Αντλίες θερμότητας Η διαδικασία αδειοδότησης δεν θα πρέπει να υπερβαίνει τον 1 μήνα για την εγκατάσταση αντλιών θερμότητας κάτω των 50 MW, και τους 3 μήνες για γεωθερμικές αντλίες θερμότητας. Για ορισμένες κατηγορίες αντλιών θερμότητας, οι συνδέσεις δικτύου προς το δίκτυο μεταφοράς ή διανομής επιτρέπονται κατόπιν κοινοποίησης. Ανανέωση σταθμών παραγωγής ανανεώσιμης ενέργειας Η διαδικασία αδειοδότησης για έργα ανανέωσης, περιλαμβανομένων όλων των σχετικών περιβαλλοντικών εκτιμήσεων, δεν πρέπει να υπερβαίνει τους 6 μήνες. Σε περίπτωση που η ανανέωση επιφέρει αύξηση έως 15 % στη χωρητικότητα του σταθμού παραγωγής ενέργειας, οι συνδέσεις δικτύου εγκρίνονται εντός 3 μηνών. Πεδίο εφαρμογής Ο κανονισμός εφαρμόζεται σε όλες τις διαδικασίες αδειοδότησης που έχουν ημερομηνία έναρξης εντός της περιόδου εφαρμογής του, και οι οποίες δεν επηρεάζουν εθνικούς κανόνες που προβλέπουν συντομότερες προθεσμίες από τις προβλεπόμενες στον κανονισμό. Τα κράτη μέλη της ΕΕ επιτρέπεται επίσης να εφαρμόζουν τον κανονισμό σε διαδικασίες αδειοδότησης που εκκρεμούν ακόμα και δεν έχουν καταλήξει σε οριστική απόφαση πριν από τις 30 Δεκεμβρίου 2022, υπό την προϋπόθεση ότι η αίτηση συντομεύει τη διαδικασία και ότι διαφυλάσσονται τα προϋπάρχοντα νομικά δικαιώματα τρίτων. Τροποποιητικός κανονισμός (ΕΕ) 2024/223 Η τροποποίηση του κανονισμού (ΕΕ) 2024/223 επεκτείνει την εφαρμογή ορισμένων άρθρων και θεσπίζει ορισμένες αλλαγές. Ένα νέο άρθρο διευκρινίζει ότι η αξιολόγηση εναλλακτικών στο πλαίσιο των σχετικών περιβαλλοντικών αξιολογήσεων θα πρέπει να λαμβάνει υπόψη τυχόν εναλλακτικές λύσεις που διασφαλίζουν την επίτευξη των ίδιων στόχων με το εν λόγω έργο, όσον αφορά την ανάπτυξη της δυναμικότητας των ανανεώσιμων πηγών ενέργειας με χρήση της ίδιας τεχνολογίας ανανεώσιμων πηγών ενέργειας, εντός του ίδιου ή παρόμοιου χρονικού πλαισίου και χωρίς σημαντικά υψηλότερο κόστος. Το εν λόγω άρθρο εφαρμόζεται από τις 11 Ιανουαρίου 2024. Από την 1η Ιουλίου 2024, η προθεσμία των 6 μηνών για τη διαδικασία χορήγησης αδειών για την ανατροφοδότηση έργων ανανεώσιμων πηγών ενέργειας θα ισχύει μόνο για έργα ανανεώσιμων πηγών ενέργειας που βρίσκονται σε μια ειδική περιοχή ανανεώσιμων πηγών ενέργειας.